Δελφίνο Φθιώτιδας

Το Δελφίνο ή Δέλφινο είναι ορεινό χωριό της Στερεάς Ελλάδας στην Περιφερειακή Ενότητα Φθιώτιδας.

Γεωγραφία - Ιστορία 
Το Δελφίνο βρίσκεται στο κέντρο του πρώην νομού, δυτικά του Ασωπού ποταμού, σε απόσταση 18 χλμ. Ν. της Λαμίας. Το χωριό είναι κτισμένο στις ανατολικές πλαγιές της Οίτης, σε υψόμετρο 560 μέτρα και έχει θέα την κοιλάδα του Σπερχειού ποταμού και τον κάμπο της Λαμίας. Η γύρω περιοχή είναι γεμάτη από δάση και λιβάδια ενώ δυτικά του σχηματίζεται λιμνούλα με κεφαλάρι ανάμεσα σε μεγάλη ποικιλία δέντρων, που απλώνεται σε έκταση 100 περίπου στρεμμάτων. Ανατολικά του χωριού προς το φαράγγι του Ασωπού και την πλευρά της Ηράκλειας υπάρχει ο αρχαιολογικός χώρος της αρχαίας Ηράκλειας και το κάστρο της Ηράκλειας στις τοποθεσίες «Σιδερόπορτα» και «Τεσσαραγκώνη». Άλλα αξιοθέατα είναι η πλατεία με τα αιωνόβια πλατάνια, η παραδοσιακή πέτρινη βρύση, η εκκλησία με παλιές τοιχογραφίες που χρονολογούνται από το 1878 καθώς και τα ξωκλήσια της Θεοτόκου (του 1800 το οποίο αναφέρεται σαν κρυφό σχολειό επί Τουρκοκρατίας) και ο παλιός ναός του Άι - Γιάννη (του 1917).

Διοικητικά στοιχεία
Το χωριό αναφέρεται από την εποχή της Τουρκοκρατίας και επίσημα, μετά την απελευθέρωση, το 1835 προσαρτάται στον τότε δήμο Αλόπης (Δρυόπων). Το 1919 με το ΦΕΚ 95Α - 03/05/1919 ορίστηκε έδρα στην ομώνυμη νεοϊδρυθείσα κοινότητα. Σύμφωνα με το πρόγραμμα Καλλικράτης αποτελεί την τοπική κοινότητα Δελφίνου που υπάγεται στη δημοτική ενότητα Γοργοποτάμου του Δήμου Λαμιέων και σύμφωνα με την απογραφή του 2011 έχει πληθυσμό 52 κατοίκους. Στην απογραφή του 2001 είχε 109.

Παραπομπές

Εξωτερικοί σύνδεσμοι 

 Φαράγγι Δέλφινο. Περιοδικό ΚΟΡΦΕΣ-205 από τον ιστότοπο https://canyoning.gr/

Δήμος Λαμιέων
Χωριά του νομού Φθιώτιδας